
ГЛАВА 1
АГУЛЬНЫЯ ПАЛАЖЭННІ

1. Вучэбная праграма па вучэбным прадмеце «Музыка» (далей – вучэбная праграма) прызначана для III класа ўстаноў адукацыі, якія рэалізуюць адукацыйныя праграмы агульнай сярэдняй адукацыі, з беларускай мовай навучання і выхавання.
2. Вучэбная праграма разлічана на 35 гадзін (1 гадзіна на тыдзень). Змест вучэбнай праграмы ўключае чатыры раздзелы: «Спяваем разам», «Чароўны свет музыкі», «Музычная культура Беларусі», «Музыка – мова, якая не патрабуе перакладу».
3. Мэта вывучэння вучэбнага прадмета «Музыка» – фарміраванне музычнай культуры вучняў як часткі іх духоўнай культуры. 
4. Задачы вучэбнага прадмета «Музыка»:
фарміраванне ўяўленняў пра цесную сувязь музыкі з жыццём, ролю музыкі ў жыцці чалавека, музыку як асаблівую форму камунікацыі;
фарміраванне ўяўленняў пра каштоўнасныя асновы нацыянальнай і сусветнай культурнай спадчыны;
выхаванне эстэтычных адносін да рэчаіснасці, развіццё мастацкага густу;
далучэнне да нацыянальных культурных традыцый;
фарміраванне патрэбнасці ў зносінах з музыкай, назапашванне вопыту самавыяўлення ў музычнай творчасці;
асваенне правіл аховы дзіцячага голасу;
фарміраванне ўменняў працаваць з тэкстамі, прадстаўленымі ў аўдыяльнай, аўдыёвізуальнай, вербальнай формах; нотнымі тэкстамі;
фарміраванне ўменняў праводзіць параўнальны аналіз тэкстаў, ажыццяўляць пошук «эквівалентаў вобразнасці», устанаўліваць заканамернасці, выяўляць прычынна-выніковыя сувязі, падагульняць інфармацыю, раскрываць яе культурныя сэнсы;
фарміраванне ўменняў знаходзіць спосабы вырашэння творчай задачы з выкарыстаннем сродкаў музычнага мастацтва; выбіраць форму, якая найбольш адпавядае аўтарскай задуме; эксперыментаваць са сродкамі музычнай выразнасці;
фарміраванне ўмення ажыццяўляць на славесна-змястоўнай аснове самаацэнку і ўзаемаацэнку вынікаў вучэбнай дзейнасці ў адпаведнасці з крытэрыямі, выбранымі сумесна настаўнікам і вучнямі;
фарміраванне ўмення выконваць Дзяржаўны гімн Рэспублікі Беларусь, правільна паводзіць сябе пры яго афіцыйным выкананні;
фарміраванне ўяўленняў пра музыку як самакаштоўны від мастацтва, яе змест, форму, жанравую аснову, выразную мову;
фарміраванне ўмення слухаць музычныя творы і разумець іх змест, перадаваць аўтарскую задуму ў вакальным і інструментальным музіцыраванні, ствараць і імправізаваць;
фарміраванне ўмення характарызаваць музычны твор з пункта гледжання зместу, формы, жанравай асновы, сродкаў музычнай выразнасці;
фарміраванне ўмення выяўляць падабенства ў змесце і адрозненні ў выразных мовах музыкі народаў свету;
фарміраванне ўмення ўвасабляць уласную творчую задуму сродкамі музычнага мастацтва.
5. Прыярытэтныя віды функцыянальнай пісьменнасці, якія фарміруюцца пры вывучэнні вучэбнага прадмета «Музыка»
У працэсе навучання вучэбнаму прадмету «Музыка» прыярытэтнымі відамі функцыянальнай пісьменнасці выступаюць: мастацка-эстэтычная, чытацкая, сацыякультурная.
Мастацка-эстэтычная пісьменнасць фарміруецца праз асваенне і прымяненне ў вучэбных сітуацыях сістэмы ведаў, уменняў; вопыту эмацыянальна-каштоўнасных адносін, неабходных для ўспрымання мастацтва; рэалізацыю творчай задумы; вырашэнне мастацка-практычных задач.
Чытацкая пісьменнасць фарміруецца праз чытанне, асэнсаванне, інтэрпрэтацыю і пераўтварэнне вучэбных тэкстаў, прадстаўленых у аўдыяльнай, аўдыёвізуальнай, візуальнай формах; нотных тэкстаў; тэкстаў, якія змяшчаюць слоўнае апісанне; іншых з мэтай пашырэння персанальных творчых магчымасцей, актыўнага ўдзелу ў культурным жыцці сям’і і грамадства.
Сацыякультурная пісьменнасць фарміруецца праз далучэнне да нацыянальных культурных традыцый, азнаямленне з лепшымі ўзорамі народнай і кампазітарскай творчасці, пасільны ўдзел ў культурным жыцці грамадства для прысваення традыцыйных каштоўнасцей беларускага народа, усведамленне прыналежнасці да айчыннай і сусветнай музычнай культуры, дэманстрацыю паважлівых адносін да праяўленняў іншых культур.
6. Патрабаванні да арганізацыі адукацыйнага працэсу пры вывучэнні вучэбнага прадмета «Музыка» прадугледжваюць фарміраванне наступных універсальных кампетэнцый:
кампетэнцыя грамадзянскасці – праз слуханне і выкананне Дзяржаўнага гімна Рэспублікі Беларусь; далучэнне да нацыянальных культурных традыцый; знаёмства з беларускім фальклорам, творамі беларускіх аўтараў;
кампетэнцыя мыслення – праз фарміраванне ўменняў аналізаваць аўдыяльныя, аўдыёвізуальныя, візуальныя, нотныя, іншыя тэксты; успрымаць і інтэрпрэтаваць мастацкія вобразы; выказваць адносіны да твораў мастацтва; параўноўваць сродкі выразнасці ў творах розных відаў мастацтва; вызначаць крытэрыі ацэнкі ўласнай выканальніцкай і мастацка-творчай дзейнасці;
кампетэнцыя эмацыянальнай рэгуляцыі – праз развіццё здольнасці вызначаць характар музыкі і праяўляць эмацыянальны водгук у працэсе музычнага ўспрымання, выразна выконваць вакальныя і інструментальныя творы, перадаваць пэўны эмацыянальны стан ва ўласнай мастацка-творчай дзейнасці;
кампетэнцыя камунікацыі – праз развіццё здольнасці кадзіраваць і раскадзіраваць гукавую інфармацыю, разумець змест твораў музычнага мастацтва, перадаваць аўтарскую задуму ў выканальніцкай дзейнасці, ствараць і імправізаваць;
кампетэнцыя кааперацыі – праз удзел у сумеснай мастацка-творчай дзейнасці (харавых спевах, ансамблевым музіцыраванні, мастацкім мадэляванні); падрыхтоўцы калектыўных творчых работ, групавых даследчых і мастацка-творчых праектаў;
кампетэнцыя ўстойлівага асобаснага развіцця – праз асваенне пазіцый кампазітара, выканаўцы, слухача; імкненне развіваць музычныя здольнасці, асвойваць новыя мастацкія практыкі, выкарыстоўваць набыты вопыт у розных жыццёвых сітуацыях.
7. Спецыфіка вучэбнага прадмета «Музыка»
Аб’ектам вывучэння вучэбнага прадмета «Музыка» з’яўляецца музыка як мастацтва інтанаванага сэнсу. Навучанне мае практыка-арыентаваны характар, які забяспечвае авалоданне вучнямі слухацкімі і выканальніцкімі, у першую чаргу вакальна-харавымі, уменнямі; назапашванне вопыту індывідуальнай і калектыўнай музычнай дзейнасці, развіццё музычных здольнасцей.
8. Рэкамендаваныя формы і метады навучання і выхавання, віды вучэбнай дзейнасці
Асноўнай формай арганізацыі адукацыйнага працэсу пры вывучэнні вучэбнага прадмета «Музыка» з’яўляюцца вучэбныя заняткі.
Рэкамендаваныя віды вучэбнай дзейнасці вучняў: пазнавальная, мастацка-творчая, камунікатыўная, якія знаходзяць выражэнне ў спяванні, слуханні музычных твораў, ігры на музычных інструментах, свабодным дырыжыраванні, мастацкім мадэляванні, імправізацыі.
Прыярытэтнымі метадамі навучання і выхавання вучняў з’яўляюцца практычныя метады (вакальна-харавыя і рытмічныя практыкаванні; распяванне; выкананне, у тым ліку канцэртнае, вакальных і інструментальных твораў; стварэнне мелодый); наглядныя метады (з выкарыстаннем аўдыяльнай, візуальнай і аўдыёвізуальнай нагляднасці); слоўныя метады (расказ пра гісторыю стварэння музычнага твора; пастаноўка праблемы пры вывучэнні музычнага твора; аналіз зместу, формы, жанравай асновы, музычнай мовы твора; абмеркаванне выканальніцкага плана песні).
Да дыдактычных сродкаў навучання і выхавання адносяцца вучэбныя дапаможнікі, наглядныя дапаможнікі, нотныя партытуры, аўдыяльны матэрыял, аўдыёвізуальны матэрыял, электронныя сродкі навучання.
9. Чаканыя адукацыйныя вынікі асваення зместу вучэбнага прадмета «Музыка» па завяршэнні навучання і выхавання на I ступені агульнай сярэдняй адукацыі ўключаюць:
асобасныя адукацыйныя вынікі, згодна з якімі вучань:
усведамляе сваю прыналежнасць да беларускага народа; праяўляе эмацыянальна-каштоўнасныя адносіны да беларускай культуры, нацыянальнай музычнай спадчыны; дэманструе павагу да Дзяржаўнага гімна Рэспублікі Беларусь як сімвала суверэннай дзяржавы;
праяўляе асобасныя сэнсы, сфарміраваныя праз прысваенне агульначалавечых каштоўнасцей, якія ляжаць у аснове музычных твораў;
кіруецца прынятымі ў грамадстве маральна-этычнымі нормамі пры вырашэнні пазнавальных і творчых задач;
праяўляе ўнутраную матывацыю, цікавасць да музычнага мастацтва, асобасныя якасці (актыўнасць, ініцыятыўнасць, дапытлівасць, самастойнасць) пры слуханні музыкі, вакальным і інструментальным музіцыраванні, стварэнні, імправізацыі;
усведамляе цесную сувязь музыкі і жыцця, ролю музыкі ў жыцці чалавека; музыку як асаблівую форму камунікацыі;
ідэнтыфікуе свае і чужыя эмоцыі падчас калектыўнай выканальніцкай дзейнасці; праяўляе эмпатыю, рэгулюе ўласны эмацыянальны стан падчас сумеснай работы;
імкнецца да самавыяўлення ў музычнай творчасці;
выконвае правілы аховы дзіцячага голасу;
метапрадметныя адукацыйныя вынікі, згодна з якімі вучань:
валодае навыкамі работы з тэкстамі, прадстаўленымі ў аўдыяльнай, аўдыёвізуальнай, вербальнай, іншых формах; нотнымі тэкстамі;
праводзіць параўнальны аналіз тэкстаў, ажыццяўляе пошук «эквівалентаў вобразнасці», устанаўлівае заканамернасці, выяўляе прычынна-выніковыя сувязі, падагульняе інфармацыю, раскрывае яе культурныя сэнсы;
валодае элементарнымі навыкамі вучэбна-даследчай і праектнай дзейнасці: знаходзіць спосабы вырашэння творчай задачы з выкарыстаннем сродкаў музычнага мастацтва; выбірае форму, якая найбольш адпавядае аўтарскай задуме; эксперыментуе са сродкамі музычнай выразнасці; адбірае аптымальны спосаб прэзентацыі праекта;
прымае і ўтрымлівае вучэбную задачу; вызначае паслядоўнасць яе вырашэння, прагназуе вынік, кантралюе і карэкціруе ход выканання; на славесна-змястоўнай аснове ажыццяўляе самаацэнку і ўзаемаацэнку вынікаў вучэбнай дзейнасці ў адпаведнасці з крытэрыямі, выбранымі сумесна настаўнікам і вучнямі;
валодае навыкамі камунікацыі: карэктна выказвае ўласную думку, прыводзіць аргументы, задае ўдакладняючыя пытанні, удзельнічае ў дыялогу, можа выслухаць і прыняць іншае меркаванне;
валодае навыкамі работы ў групе: праяўляе гатоўнасць да размеркавання абавязкаў, адказна ставіцца да выканання сваёй часткі задання, аб’ектыўна ацэньвае ўклад у агульную справу, прадухіляе канфлікты;
аказвае пасільную дапамогу аднакласнікам пры выкананні вучэбных задач у групах, ажыццяўленні калектыўнай выканальніцкай дзейнасці;
у калектыўнай выканальніцкай дзейнасці праяўляе адказнасць, уменне ўзаемадзейнічаць, працаваць на агульны вынік;
прадметныя адукацыйныя вынікі, згодна з якімі вучань:
выконвае Дзяржаўны гімн Рэспублікі Беларусь, правільна паводзіць сябе пры яго афіцыйным выкананні;
умее слухаць музычныя творы і разумець іх змест, перадаваць аўтарскую задуму ў вакальным і інструментальным музіцыраванні, ствараць і імправізаваць;
характарызуе музычны твор з пункта гледжання зместу, формы, жанравай асновы, сродкаў музычнай выразнасці;
адрознівае тэмбры асобных галасоў, інструментаў;
пазнае гучанне сімфанічнага аркестра, аркестра народных інструментаў;
адрознівае музыку народную і кампазітарскую;
выяўляе падабенства ў змесце і адрозненні ў выразных мовах музыкі народаў свету;
пазнае на слых шэдэўры музычнага мастацтва;
выразна спявае і музіцыруе на музычных інструментах;
увасабляе ўласную творчую задуму сродкамі музычнага мастацтва.

ЗМЕСТ ВУЧЭБНАГА ПРАДМЕТА Ў III КЛАСЕ. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
(1 гадзіна на тыдзень, усяго 35 гадзін)

СПЯВАЕМ РАЗАМ (16 гадзін)

Дзяржаўны гімн Рэспублікі Беларусь. Асаблівасці аркестравага, харавога, аркестрава-харавога варыянтаў выканання гімна.
Музыка дзяржаўных свят, святочных дзён, памятных дат. Песні, прысвечаныя Дню Перамогі, Дню народнага адзінства, Дню абаронцаў Айчыны і Узброеных Сіл Рэспублікі Беларусь, Дню жанчын, Дню ведаў, Дню настаўніка, Новаму году, Дню маці, Дню бацькі, Дню сям’і. Песні пра Радзіму, сяброўства, акцябрацкія песні. Папулярныя дзіцячыя песні, песні з мультфільмаў і кінафільмаў.

Пеўчая ўстаноўка. Розны характар дыхання перад пачаткам спявання ў залежнасці ад характару твора (павольнае, хуткае). Навык кантролю пеўчага дыхання. Уменне размяркоўваць выдых падчас спявання. Ланцуговае дыханне. Адчуванне «апоры». Уменне спяваць «на апоры». Акруглы палётны гук. Мяккая атака гуку. Акругленае і ўраўнаванае выкананне галосных гукаў. Уменне спяваць у дынамічным дыяпазоне p – mf. Crescendo, diminuendo. Уменне спяваць non legato, legato. Канон. Практыкаванні на развіццё дакладнасці інтанавання. Навык разумення дырыжорскага жэста, які ўскладняецца. Уменне перадаваць музычны вобраз у яго развіцці. Уменне слухаць сябе і іншых падчас выканання твора. Правілы аховы дзіцячага голасу.

Віды і спосабы дзейнасці: азнаямленне з асаблівасцямі аркестравага, харавога, аркестрава-харавога выканання Дзяржаўнага гімна Рэспублікі Беларусь; выкананне гімна.

Самастойны кантроль пеўчай устаноўкі. Фарміраванне ўмення выкарыстоўваць павольнае або хуткае дыханне перад пачаткам спявання ў залежнасці ад характару твора. Фарміраванне навыку кантролю пеўчага дыхання. Фарміраванне ўмення размяркоўваць выдых падчас спявання. Выкананне на ланцуговым дыханні вытрыманага гуку ў канцы твора. Выкананне на ланцуговым дыханні працяглых (доўгіх) фраз у творы. Выпрацоўка адчування «апоры». Фарміраванне ўмення спяваць «на апоры». Выкарыстанне мяккай атакі гуку. Спяванне акруглым, палётным гукам. Звяртанне ўвагі на акругленае і ўраўнаванае выкананне галосных гукаў. Удасканаленне ўмення спяваць у дынамічным дыяпазоне p – mf. Фарміраванне ўмення павялічваць і памяншаць сілу гуку пры спяванні. Развіццё ўменняў спяваць non legato, legato. Спяванне канонам. Выпрацоўка дакладнасці інтанавання. Фарміраванне навыку разумення дырыжорскага жэста, які ўскладняецца. Гібкае прытрымліванне дырыжорскага жэста пры кантраснай змене тэмпу, дынамікі, характару гучання. Фарміраванне ўмення перадаваць музычны вобраз у яго развіцці. Удасканаленне ўмення слухаць сябе і іншых падчас выканання твора. Канцэнтрацыя ўвагі на ўменні чуць адно аднаго. Захаванне правіл аховы дзіцячага голасу.

Развучванне, калектыўнае выкананне песень, прысвечаных дзяржаўным святам, святочным дням; песень пра Радзіму, сяброўства; акцябрацкіх песень; папулярных дзіцячых песень; песень з мультфільмаў і кінафільмаў. Дапаўненне выканання выразнымі рухамі, рытмічнымі акампанементамі, элементамі тэатралізацыі (пры неабходнасці).

Інварыянтны музычны матэрыял
спевы
«Дзяржаўны гімн Рэспублікі Беларусь». Музыка Н. Сакалоўскага, словы М. Клімковіча і У. Карызны.
«С чего начинается Родина?». Музыка В. Баснера, словы М. Матусоўскага.
«Ай, ды школа». Музыка Д. Даўгалёва, словы У. Пецюкевіча.
«Ты гори, мой костер». Музыка С. Пажлакова, словы Б. Акуджавы.
«Салдаты маленькія». Музыка В. Кісценя, словы А. Каралёнак.
«Песенка про папу». Музыка У. Шаінскага, словы М. Таніча.
«Будучыня за намі». Музыка і словы А. Марчук.
«Песенка о капитане» («Жил отважный капитан…»). Музыка І. Дунаеўскага, словы В. Лебедзева-Кумача.
«Навагодзік». Музыка В. Каваліва, словы І. Ждановіча.
«Пропала собака». Музыка У. Шаінскага, словы А. Лам.
«Манумент». Музыка А. Чыркуна, словы А. Дзеружынскага.
«Белые кораблики». Музыка У. Шаінскага, словы Л. Яхніна.

Варыятыўны музычны матэрыял
«Родная бабуля». Музыка Д. Даўгалёва, словы У. Пецюкевіча.
«Самая лепшая». Музыка С. Хвашчынскага, словы У. Карызны.
«Котенок и щенок». Музыка Т. Папаценка, словы В. Віктарава.
«Песенка Мамонтенка». Музыка У. Шаінскага, словы Д. Няпомняшчай.
«Не отнимайте солнце у детей!». Музыка Я. Лучнікава, словы У. Папкова.
«Выйшаў бусел пагуляць». Музыка А. Даньшовай, словы А. Зарубіна.
«Дуб». Музыка А. Чыркуна, словы Я. Купалы.
«Зима». Музыка Ц. Кюі, словы Я. Баратынскага.
«Картошка» («Сколько раз на привале…»). Музыка У. Шаінскага, словы М. Львоўскага.
«Трава у дома» («Земля в иллюминаторе…»). Музыка У. Мігулі, словы А. Папярэчнага.
«Дорогою добра». Музыка М. Мінкова, словы Ю. Энціна.
«Сороконожки». Музыка А. Даньшовай, словы У. Арлова.
Руская народная песня «Со вьюном я хожу».
«Навагодні карагод». Музыка І. Лучанка, словы В. Лучанок.
«Учитель музыки». Музыка Г. Струвэ, словы В. Віктарава.
«Милая бабушка». Музыка А. Безенсон, словы Л. Глінскай.

АСНОЎНЫЯ ПАТРАБАВАННІ 
ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
выконвае Дзяржаўны гімн Рэспублікі Беларусь; адрознівае харавы, аркестравы, аркестрава-харавы варыянты выканання гімна;
удзельнічае ў калектыўным выкананні песень, прысвечаных дзяржаўным святам і святочным дням; акцябрацкіх песень; песень пра Радзіму, сяброўства; папулярных дзіцячых песень; песень з мультфільмаў і кінафільмаў;
дапаўняе выкананне выразнымі рухамі, рытмічнымі акампанементамі, элементамі тэатралізацыі (пры неабходнасці);
кіруецца правіламі аховы дзіцячага голасу ў вучэбнай дзейнасці і паўсядзённым жыцці.

ЧАРОЎНЫ СВЕТ МУЗЫКІ (12 гадзін)

Песеннасць, танцавальнасць, маршавасць. 
Інструментальная музыка песеннага характару.
Вакальная і інструментальная музыка танцавальнага характару.
Вакальная і інструментальная музыка маршавага характару.
Інтанацыя. Блізкасць моўнай і музычнай інтанацыі.
«Зерне-інтанацыя».
Выразная і выяўленчая інтанацыі.
Развіццё музыкі. Спосабы развіцця музыкі.
Дынамічнае развіццё музыкі.
Тэмпавае развіццё музыкі.
Ладавае развіццё музыкі.
Тэмбравае і рэгістравае развіццё музыкі.

Віды і спосабы дзейнасці: слуханне твораў песеннага, танцавальнага, маршавага характару; выяўленне песеннасці, танцавальнасці, маршавасці. Перадача рознымі спосабамі ўражанняў ад праслуханай музыкі. Развучванне і выкананне вакальных твораў танцавальнага і маршавага характару. Перадача характэрных рыс песеннасці, танцавальнасці, маршавасці пры выкананні. Дапаўненне выканання танцавальнымі рухамі, маршавым крокам.
Выяўленне падабенства і адрозненняў у перадачы эмацыянальных станаў сродкамі моўнай і музычнай інтанацыі. Пошук «зерняў-інтанацый» у музычнай тканіне; назіранне за тым, як з «зерняў-інтанацый» «вырастае» мелодыя. Выяўленне выразных і выяўленчых інтанацый у працэсе слухання, перадача іх асаблівасцей пры выкананні.
Азнаямленне з творамі, якія характарызуюцца тэмбравым і рэгістравым развіццём. Развучванне вакальных твораў, для якіх характэрны змены дынамікі, тэмпу, ладу. Павелічэнне і памяншэнне сілы гуку, паскарэнне і запавольванне тэмпу пры выкананні. Дапаўненне выканання выразнымі рухамі, элементамі тэатралізацыі (пры неабходнасці).

Інварыянтны музычны матэрыял
спевы
«Жывіца». Музыка А. Безенсон, словы Т. Мушынскай.
Швейцарская народная песня «Кукушка».
«Почему медведь зимой спит». Музыка Л. Кніпера, словы А. Каваленкава.
«Веселый ветер». Музыка І. Дунаеўскага, словы В. Лебедзева-Кумача.

слуханне
Д. Лыбін. «Правінцыйная сімфонія», частка III (фрагмент).
Ф. Шапэн. «Паланэз» Ля мажор. 
Г. Гарэлава. «Папяровая балерына», «Варона на слізкім даху».
М. Глінка. Сімфанічная ўверцюра «Арагонская хота» (фрагмент);
Я. Паплаўская. «Восеньскі малюнак».
Й. Гайдн. Сімфонія № 101 «Гадзіннік» (фрагмент II часткі).
Э. Грыг. «Раніца», «Песня Сольвейг», «У пячоры горнага караля» (з музыкі да драмы Г. Ібсена «Пер Гюнт»), «Вясельны дзень у Трольхаўгене».
Ф. Шуберт. Вальс сі мінор.

Варыятыўны музычны матэрыял
спевы
«Медведь и комар». Музыка А. Прэсленева, словы В. Шуміліна.
«Веселая песенка», «Грустная песенка», «Тихая песенка», «Громкая песенка», «Медленная песенка», «Быстрая песенка». Музыка Г. Струвэ, словы В. Віктарава.
«Снегопад». Музыка Ж. Металідзі, словы Э. Фарджон. Рускі тэкст М. Барадзіцкай.
«Лесной праздник». Музыка Ж. Металідзі, словы А. Фаткіна.
«Улитка». Музыка В. Кікты, словы С. Сяровай.
«Песенка солнечных зайчиков». Музыка У. Казеніна, словы Ф. Лаубэ.
«Как под мельницей». Музыка М. Андрэевай, словы народныя.
«Поезд». Музыка М. Мятлова, словы Т. Сікорскай.
Беларуская народная песня «Як пагнала бабуленька куранятак пасці».

слуханне
«Заўжды ляці». Музыка Я. Глебава, словы П. Макаля.
М. Глінка. Аркестравая фантазія «Камаринская» («Свадебная и плясовая») (фрагмент). 
В. Войцік. «Пад старым дубам».
А. Друкт. «Гарэзлівыя прыпеўкі».
У. Кур’ян. «Гадзіннік».

АСНОЎНЫЯ ПАТРАБАВАННІ 
ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
вызначае песенны, танцавальны, маршавы характар музычнай мовы пры слуханні, характарызуе яго рознымі спосабамі;
перадае песенны, танцавальны, маршавы характар музычнай мовы пры выкананні;
мае ўяўленне пра блізкасць моўнай і музычнай інтанацый, выкарыстоўвае асаблівасці моўных і музычных інтанацый у выканальніцкай дзейнасці і пры вырашэнні творчых задач;
вылучае «зерне-інтанацыю» ў музычнай тканіне; назірае, як з яе «вырастае» мелодыя;
выяўляе выразныя і выяўленчыя інтанацыі ў музычнай тканіне;
назірае за дынамічным, тэмпавым, ладавым, рэгістравым, тэмбравым развіццём музыкі пры слуханні;
выкарыстоўвае сродкі дынамічнага і тэмпавага развіцця ў выканальніцкай дзейнасці.

МУЗЫЧНАЯ КУЛЬТУРА БЕЛАРУСІ (5 гадзін)

Абрады, песні, гульні зімовага каляндарна-абрадавага цыкла (Каляды).
Абрады, песні, гульні вясновага каляндарна-абрадавага цыкла (Гуканне вясны).
Беларускія народныя інструменты. Народныя песні пра народныя інструменты і музыкантаў. Ансамблі народнай музыкі.
Творы беларускіх кампазітараў для народных інструментаў. Аркестр народных інструментаў.
Фестывалі народнай музыкі, якія праводзяцца ў Рэспубліцы Беларусь (Міжнародны фестываль народнай музыкі «Звіняць цымбалы і гармонік»).
Віды і спосабы дзейнасці: азнаямленне з беларускімі народнымі інструментамі, іх тэмбравымі характарыстыкамі, спосабамі ігры на іх. Гутарка пра ролю народных інструментаў у жыцці беларускага народа.
Развучванне і выкананне народных і кампазітарскіх песень пра народныя інструменты і музыкантаў. Дапаўненне выканання рухамі, якія імітуюць ігру на інструменце, рытмічным акампанементам. Слуханне твораў беларускіх кампазітараў для ансамбляў народнай музыкі, аркестра народных інструментаў. Характарыстыка тэмбраў асобных інструментаў, тэмбравага развіцця музыкі.
Развучванне песень, гульняў, рэканструкцыя асобных элементаў абрадаў свят зімовага (Каляды) і вясновага (Гуканне вясны) каляндарна-абрадавых цыклаў.
Азнаямленне з фестывалямі народнай музыкі, якія праводзяцца ў Рэспубліцы Беларусь (Міжнародны фестываль народнай музыкі «Звіняць цымбалы і гармонік»). Прагляд і абмеркаванне відэаматэрыялаў.

Інварыянтны музычны матэрыял
спевы
Беларускія народныя песні «Зайграй жа мне, дударочку», «Прыехала Каляда ўвечары», «Агу, вясна, агу, красна».

слуханне
Найгрышы «Восень», «Казачок», «Кадрыля», «Шастак», «Кракавяк».
Беларускі народны танец «Юрачка» ў апрацоўцы для інструментальнага ансамбля.

Варыятыўны музычны матэрыял
спевы
Беларускія народныя песні «Шчодрык-Петрык», «А мой дзядзька дуднік быў», «Ой, калядачкі, вы вярніцеся», «Ой, вясна, ой, вясна», «Саўка ды Грышка ладзілі дуду».
«Цымбалы». Музыка А. Чыркуна, словы Э. Агняцвет.
«Волшебный оркестр». Музыка Д. Даўгалёва, словы В. Паліканінай.
«Цымбалісты». Музыка Ю. Семянякі, словы Э. Агняцвет.
«Дудачка». Музыка А. Чыркуна, словы З. Бядулі.

слуханне
І. Жыновіч. «Мелодыя».

АСНОЎНЫЯ ПАТРАБАВАННІ 
ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
называе беларускія народныя інструменты, адрознівае іх тэмбры, характарызуе спосабы ігры на іх;
прыводзіць прыклады народных і кампазітарскіх песень пра народныя інструменты і музыкантаў, выразна выконвае іх;
прыводзіць прыклады абрадаў, песень і гульняў свят зімовага (Каляды) і вясновага (Гуканне вясны) каляндарна-абрадавых цыклаў; прымае ўдзел у народных святах;
называе фестывалі народнай музыкі, якія праводзяцца ў Рэспубліцы Беларусь (Міжнародны фестываль народнай музыкі «Звіняць цымбалы і гармонік»), раскрывае іх асаблівасці.

«МУЗЫКА – МОВА, ЯКАЯ НЕ ПАТРАБУЕ ПЕРАКЛАДУ» (2 гадзіны)

Народныя песні пра музычныя інструменты і музыкантаў.
Вакальныя і інструментальныя творы замежных кампазітараў.

Віды і спосабы дзейнасці: развучванне і выкананне песень пра народныя інструменты і музыкантаў.
Слуханне вакальных і інструментальных твораў замежных кампазітараў, раскрыццё іх зместу, вызначэнне жанравай асновы і спосабаў музычнага развіцця. Перадача рознымі спосабамі ўражанняў ад праслуханай музыкі.
Развучванне і выкананне вакальных твораў замежных аўтараў. Дапаўненне выканання выразнымі рухамі, рытмічнымі акампанементамі, элементамі тэатралізацыі (пры неабходнасці).

Інварыянтны музычны матэрыял
спевы
«Спор». Музыка А. Грэтры, словы народныя.

слуханне
А. Вівальдзі. Канцэрт для скрыпкі з аркестрам «Зіма» (частка 1) (з цыкла «Поры года»).

Варыятыўны музычны матэрыял
спевы
«Старый добрый клавесин». Музыка Й. Гайдна, рускі тэкст П. Сіняўскага.
Руская народная песня «Заиграй, моя волынка».
Эстонская народная песня «У каждого свой музыкальный инструмент».
Нямецкая народная песня «Музыканты».

слуханне
Б. Сметана. «Влтава» (з цыкла сімфанічных паэм «Мая Радзіма»).
«В путь». Музыка Ф. Шуберта, словы В. Мюлера.

АСНОЎНЫЯ ПАТРАБАВАННІ 
ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
прыводзіць прыклады народных песень і вакальных твораў замежных аўтараў пра народныя інструменты і музыкантаў, выразна выконвае іх;
пазнае інструментальныя творы замежных кампазітараў, раскрывае іх змест; вызначае жанравую аснову, спосабы развіцця музыкі;
эмацыянальна адгукаецца на гучанне музыкі.





